USTAVNI SUD CRNE GORE

U-VII br. 14/16

3. novembar 2016. godine

P o d g o r i c a

Ustavni sud Crne Gore, u sastavu: predsjednica Desanka Lopičić i sudije - Dragoljub Drašković, Milorad Gogić, Miodrag Iličković, Hamdija Šarkinović i Budimir Šćepanović, na osnovu odredaba člana 149. stav 1. tačka 7. Ustava Crne Gore, člana 37. tačka 6. i člana 49. tač. 3. i 5. Zakona o Ustavnom sudu Crne Gore (”Službeni list Crne Gore”, br. 11/15.), na sjednici od 3. novembra 2016. godine, većinom glasova, donio je

**R J E Š E NJ E**

 **ODBACUJE SE** žalba podnosioca Izborne liste “DEMOKRATSKI FRONT MI ILI ON” izjavljena na akt o utvrđivanju Konačnih rezultata za izbor poslanika u Skupštinu Crne Gore, broj 899/2, od 29. oktobra 2016. godine, koje je utvrdila Državna izborna komisija (”Službeni list Crne Gore”, broj 68/16.) i zahtjev za obustavu izvršenja tog akta, kao nedopušteni.

**O b r a z l o ž e nj e**

 1. Andrija Mandić, podnosilac Izborne liste “DEMOKRATSKI FRONT MI ILI ON” i kandidati za poslanike: Nebojša Medojević, Milan Knežević, Strahinja Bulajić, Branko Radulović i Predrag Bulatović, iz Podgorice, podnijeli su Ustavnom sudu žalbu protiv akta o utvrđivanju Konačnih rezultata za izbor poslanika u Skupštinu Crne Gore, označenog u izreci.

 1.1. U žalbi je navedeno da su podnosiocima žalbe osporenim aktom Državne izborne komisije povrijeđena prava garantovana odredbama člana 2. stav 3., člana 6. st. 2. i 3., čl. 10. i 20. Ustava, člana 25. tačka b) Međunarodnog pakta o građanskim i političkim pravima i člana 64.a Zakona o izboru odbornika i poslanika, kojima je zajemčeno: da se ne može uspostaviti niti priznati vlast koja ne proističe iz slobodno izražene volje građana na demokratskim izborima, u skladu sa zakonom; da su prava i slobode nepovredivi i da je svako obavezan da poštuje prava i slobode drugih i da se pridržava Ustava i zakona; da svako ima pravo na pravni lijek protiv odluke kojom se odlučuje o njegovom pravu ili na zakonom zasnovanom interesu; da svaki građanin ima pravo i mogućnost da bez ikakve diskriminacije bira i da bude biran na povremenim istinskim, opštim, jednakim i tajnim izborima, koji obezbeđuju slobodno izražavanje volje birača i prava na medijsko praćenje, jer parlamentarni izbori održani 16. oktobra 2016. godine nijesu održani u uslovima koji su omogućili slobodno izražavanje volje gradjana; da su povrede navedenih prava učinjene zvaničnim saopštenjima Uprave policije i Vrhovnog državnog tužilaštva o hapšenju 20 terorista, koji su, navodno, imali planove za napade na građane, zauzimanje Skupštine i hapšenje predsjednika Vlade Crne Gore, uz upotrebu vatrenog oružja; da su svi elektronski mediji, TV stanice, radio stanice i portali, u kontinuitetu, svakog sata prenosili te vijesti, čime su grubo prekršili izbornu šutnju, koja je definisana članom 64.a Zakona o izboru odbornika i poslanika; da su na taj način grubo zloupotrijebljene institucije države, a prije svih Specijalni državni tužilac; da su te okolnosti direktno uticale na smanjenje izlaznosti birača, a time i na izborni rezultat, odnosno, da su dodatno motivisale neopredijeljene birače da glasaju za Demokratsku partiju socijalista; da Specijalni državni tužilac nije tražio hitno zasijedanje Savjeta za odbranu i bezbjednost, ni hitnu sjednicu Vlade, niti je informisao Predsjednika Crne Gore i Predsjednika Skupštine, kao organe nadležne za zakazivanje sjednice Savjeta za odbranu i bezbjednost, shodno odredbama člana 131. Ustava i da je organizovanje terorističke grupe sa ciljem da puca na okupljene građane, zauzme Skupštinu i uhapsi predsjednika Vlade, predstavljalo jasan ustavni osnov za proglašenje vanrednog stanja, iz odredaba člana 133. Ustava i prekid izbornog procesa. Predložili su da Ustavni sud poništi osporeni akt Državne izborne komisije i naredi obustavu njegovog izvršenja.

 2. Osporenim aktom Državne izborne komisije utvrđeni su Konačni rezultati za izbor poslanika u Skupštinu Crne Gore, na izborima održanim 16. oktobra 2016. godine.

3. Ustavni sud je, nakon razmatranja žalbe i osporenog akta Državne izborne komisije, utvrdio da su se stekli uslovi iz člana 37. tačka 6. Zakona o Ustavnom sudu Crne Gore, da se žalba odbaci.

4. Za odlučivanje u konkretnom predmetu pravno relevantne su odredbe sljedećih propisa:

Ustava Crne Gore:

“Član 16. tačka 1.

Zakonom se, u skladu sa Ustavom, uređuju:

 1) način ostvarivanja ljudskih prava i sloboda, kada je to neophodno za njihovo ostvarivanje;

Član 45.

Pravo da bira i da bude biran ima državljanin Crne Gore koji je navršio 18 godina života i ima najmanje dvije godine prebivališta u Crnoj Gori.

Biračko pravo se ostvaruje na izborima.

Biračko pravo je opšte i jednako.

Izbori su slobodni i neposredni, a glasanje je tajno.

Član 149. stav 1. tačka 7.

Ustavni sud odlučuje:

7) o izbornim sporovima i sporovima u vezi sa referendumom koji nijesu u nadležnosti drugih sudova.“

Zakona o Ustavnom sudu Crne Gore(„Službeni list Crne Gore”, broj 11/15.):

“Član 37. tačka 6.

Ustavni sud će odbaciti predlog, inicijativu, ustavnu žalbu, žalbu, odnosno drugi podnesak kojim se pokreće postupak kad:

6) ne postoje druge pretpostavke za odlučivanje o osnovanosti podneska.

Član 49. tačka 3.

Ustavni sud rješenjem:

5) odbacuje predlog, inicijativu, ustavnu žalbu, žalbu i drugi podnesak u slučajevima iz člana 37. ovog zakona.

Član 97. stav 1.

Postupak odlučivanja o povredi prava u toku izbora poslanika i odbornika pokreće se podnošenjem žalbe na rješenje nadležne izborne komisije kojim je odbačen ili odbijen prigovor protiv odluke, radnje ili propusta biračkog odbora, odnosno opštinske izborne komisije.”

Zakona o izboru odbornika i poslanika (“Službeni list Republike Crne Gore”, br. 4/98., 17/98., 14/00., 9/01., 41/02., 46/02., 48/06. i “Službeni list Crne Gore”, br. 46/11. i 14/14.):

“Član 8.

Zaštitu biračkog prava obezbjeđuju izborne komisije, Ustavni sud Crne Gore i nadležni sudovi.

Član 12.

Izbor poslanika obavlja se u Crnoj Gori kao jedinstvenoj izbornoj jedinici.

Član 32. stav 1. tač. 11. i 12.

Državna izborna komisija:

11) utvrđuje rezultate izbora za poslanike, kao i broj glasova za svaku izbornu listu i utvrđuje broj mandata koji pripada svakoj izbornoj listi za izbor poslanika;

12) javno objavljuje ukupne rezultate za izbor poslanika i po svakom biračkom mjestu u Crnoj Gori.

Član 92. stav 4.

Opštinska izborna komisija utvrđuje rezultate glasanja za poslanike na biračkim mjestima na svom području, najkasnije u roku od 12 časova od dostavljanja izveštaja sa biračkih mjesta i o tome dostavlja izveštaj sa zapisnikom o svom radu Državnoj izbornoj komisiji.

Član 98. stav 2.

Državna izborna komisija utvrđuje konačne rezultate izbora za poslanike u roku od 12 časova od isteka roka za podnošenje prigovora, odnosno žalbi, odnosno od konačnosti ili izvršnosti odluka donešenih po prigovoru ili žalbi.

Član 99.

O konačnim rezultatima izbora opštinska izborna komisija za izbor odbornika, a Državna izborna komisija za izbor poslanika javno objavljuje podatke o:

1) broju birača upisanih u birački spisak;

2) broju birača koji su glasali na biračkom mjestu;

3) broju birača koji su glasali van biračkog mjesta;

4) broju birača koji su glasali;

5) broju primljenih glasačkih listića;

6) broju neupotrijebljenih glasačkih listića;

7) broju upotrijebljenih glasačkih listića;

8) broju nevažećih glasačkih listića;

9) broju važećih glasačkih listića;

10) broju glasova koje su dobile pojedine izborne liste;

11) broju mandata koje su dobile pojedine izborne liste.

Konačni rezultati izbora za poslanike objavljuju se u "Službenom listu Crne Gore", a za odbornike u "Službenom listu Crne Gore - opštinski propisi", najkasnije u roku od 15 dana od dana održavanja izbora.

Član 110. stav 2.

Protiv rješenja Državne izborne komisije kojim je odbačen ili odbijen prigovor može se izjaviti žalba Ustavnom sudu Crne Gore.”

5. Iz citiranih odredaba Ustava proizilazi da se zakonom, u skladu s Ustavom, uređuje način ostvarivanja sloboda i prava građana, pa i biračkog prava, koje se ostvaruje na izborima i, s tim u vezi, zaštitu tog prava. Zakonom o izboru odbornika i poslanika, koji je *lex specialis* u oblasti ostvarivanja biračkog prava, pored ostalog, propisan je način ostvarivanja zaštite biračkog prava u postupku izbora odbornika i poslanika, koji zbog načela koncentracije pojedinih izbornih radnji podliježe strogim formalnim pravilima izbornog postupka. Izborni spor se, u tom smislu, odnosi na odlučivanje nadležnih organa o svim povredama pravila izbornog postupka, od trenutka raspisivanja izbora do utvrđivanja konačnih rezultata. Zaštitu biračkog prava, u svim fazama izbornog procesa, s aspekta institucionalnih garancija, saglasno odredbi člana 8. Zakona, obezbjeđuju izborne komisije, Ustavni sud Crne Gore i nadležni sudovi.

5.1. Odredbom člana 97.stav 1. Zakona o Ustavnom sudu propisano je da se postupak o povredi prava u toku izbora poslanika i odbornika pokreće podnošenjem žalbe na rješenje nadležne izborne komisije kojim je odbačen ili odbijen prigovor protiv odluke, radnje ili propusta biračkog odbora, odnosno opštinske izborne komisije, a odredbom člana 110. stav 2. Zakona o izboru odbornika i poslanika da se žalba Ustavnom sudu Crne Gore može izjaviti protiv rješenja Državne izborne komisije kojim je odbačen ili odbijen prigovor. Iz citiranih odredaba člana 97.stav 1. Zakona o Ustavnom sudu i člana 110. stav 2. Zakona o o izboru odbornika i poslanika, po ocjeni Ustavnog suda, proizilazi da se žalba o povredi prava u toku izbora poslanika i odbornika pokreće podnošenjem žalbe na rješenje nadležne izborne komisije, kojim je odbačen ili odbijen prigovor, odnosno, da predmet žalbe kod Ustavnog suda, zbog eventualnih povreda prava u toku izbora, može biti samo rješenje Državne izborne komisije kojim je prigovor odbačen ili odbijen.

5.1.1. U konkretnom slučaju, Ustavni sud je utvrdio da je žalba izjavljena na akt Državne izborne komisije o utvrđivanju Konačnih rezultata za izbor poslanika u Skupštinu Crne Gore, sa izbora održanih 16. oktobra 2016. godine. Naime, Državna izborna komisija je, saglasno odredbama člana 12., člana 92. stav 4. i člana 98. stav 2. Zakona o izboru odbornika i poslanika, nakon isteka zakonskog roka za podnošenje prigovora, odnosno žalbi, odnosno od konačnosti ili izvršnosti odluka donešenih po prigovoru ili žalbi, utvrdila Konačne rezultate za izbor poslanika u Skupštinu Crne Gore, na osnovu izvještaja izbornih komisija opština, Glavnog grada i Prijestonice. U materijalnom, sadržinskom smislu, osporenim aktom Komisije o utvrđivanju Konačnih rezultata za izbor poslanika u Skupštinu Crne Gore, saglasno odredbama člana 99. Zakona, utvrđeni su podaci o broju: birača upisanih u birački spisak; birača koji su glasali na biračkom mjestu; birača koji su glasali van biračkog mjesta; birača koji su glasali; primljenih glasačkih listića; neupotrijebljenih glasačkih listića; upotrijebljenih glasačkih listića; nevažećih glasačkih listića; važećih glasačkih listića; glasova koje su dobile pojedine izborne liste i broju mandata koje su dobile pojedine izborne liste.

5.1.2. Osporeni akt o utvrđivanju Konačni rezultata za izbor poslanika u Skupštinu Crne Gore koje je, na osnovu ovlašćenja iz odredbe člana 98. stav 2. Zakona o izboru odbornika i poslanika, utvrdila Državna izborna komisija, na sjednici od 29. oktobra 2016. godine, po nalaženju Ustavnog suda, u formalnom, kao ni u materijalnom, sadržinskom smislu, nema karakter rješenja kojim je odbačen ili odbijen prigovor protiv rješenja Državne izborne komisije, već karakter akta kojim su materijalizovani ukupni rezultati izbora za izbor poslanika u Skupštinu Crne Gore. Rezultati izbora utvrđeni osporenim aktom, po ocjeni Ustavnog suda, predstavljaju konačnu konstataciju nespornih i ukupnih rezultata nakon sprovedenih izbora i otklonjenih povreda prava u toku izbora, u postupcima po prigovorima i žalbama do kojih je Državna izborna komisija došla računskom operacijom na osnovu izvještaja izbornih komisija opština, Glavnog grada i Prijestonice. S obzirom na to da je postojanje rješenja Državne izborne komisije, kojim je odbačen ili odbijen prigovor, procesna pretpostavka dopustivosti zahtjeva ustavnosudske zaštite u izbornom sporu, Ustavni sud je ocijenio da osporeni akt Državne izborne komisije o utvrđivanju Konačnih rezultata nije akt za čiju ocjenu je, u smislu odredaba člana 97. stav 1. Zakona o Ustavnom sudu i člana 110. stav 2. Zakona o izboru odbornika i poslanika, nadležan Ustavni sud, zbog čega žalba nije dopuštena.

5.1.3. Ustavni sud je, ovakav stav zauzeo i u postupcima po žalbama izjavljenim protiv akta o utvrđivanju konačnih rezultata za izbor poslanika u Skupštinu Republike Crne Gore, u predmetu U br. 57/01, od 6. maja 2001. godine i protiv akta o utvrđivanju rezultata za izbor predsjednika Republike Crne Gore, u predmetu U br. 109/02, od 26. decembra 2002. godine.

 6. U pogledu zahtjeva podnosioca žalbe za obustavu izvšenja akta o utvrđivanju Konačnih rezultata za izbor poslanika u Skupštinu Crne Gore, Ustavni sud ukazuje da iz odredaba člana 150. stav 4. Ustava Crne Gore, člana 63. i člana 73. stav 2. Zakona oUstavnom sudu Crne Gore, proizilazi mogućnost da Ustavni sud u toku postupka, na zahtjev podnosioca, obustavi izvršenje pojedinačnog akta ili radnje preduzetih na osnovu zakona, drugog propisa ili opšteg akta čija se ustavnost ili zakonitost ocjenjuje i u postupku po ustavnoj žalbi, do donošenja konačne odluke, ako bi njihovim izvršenjem mogle nastupiti neotklonjive štetne posljedice, ukoliko podnosilac učini izvjesnim nastupanje neotklonjivih štetnih posljedica, ali ne i pojedinačnih akata donijetih u izbornom postupku.

7. Na osnovu iznijetih razloga, riješeno je kao u izreci.

 PREDSJEDNICA,

 Desanka Lopičić,s.r.